钦定古今图书集成/明伦汇编/交谊典/第071卷 > 宋册府元龟 > 《感别赋》傅咸
## 钦定古今图书集成/明伦汇编/交谊典/第071卷 > 宋册府元龟 > 《感别赋》傅咸

友人鲁庶叔，雅量弘济，思心辽远，余自与之相长，情相亲爱，有如同生。其后选太子洗马，俄而谬蒙朝私，猥沗斯职，虽惧不称，而喜得与此子同班共事。天下之遇，未有若此。周旋三载，鲁生迁尚书郎，虽别不远，而情甚怅恨，退作兹赋云尔。

“嘉天地之交泰，美万物之会通。悦朋友之攸摄，慕管
鲍之遐踪。退以文而会友，钦公子之清尘。”信同声之
相应，意未写而情亲。誓稚好之龆龀，分绸缪而日新。
兰蕙含芬，有时而馨。龙骥踠足，有时而征。乾道变化，
时惟大明。峨峨睦友，载扬厥声。降圣宰之旌招，曜羽
仪之上京。赞唐虞之嘉运，超飞跃乎太清。佩银璜于
帝侧，拖紫艾于天庭，瞻宸极之眇眇，喜吾子之宠荣，
无荆玉之异观，猥齐景于夜光，敢有觊于斯举，欣与
子而并翔，天启其愿，自忝𬞟蘩，幼则同游，长则同班，
同心厥职，其臭如兰，庶绩未凝，圣朝畴咨，显佐纳言，
先综万几，出顺景而为偶，入阒然而无依，步虚宇以
低回，想宴笑之馀晖，意缠绵而弥结，泪雨面而霑衣。